Președintele PNL, Nicolae Ciucă, a declarat luni, la sediul central al partidului, că în opinia sa între liberali și social-democrați nu au fost, de la începutul campaniei electorale, „atacuri” în localitățile unde au candidați separați, ci se desfășoară „o competiție” în limite normale.
Întrebat cum vede criticile din campanie între candidații PNL și PSD, Ciucă a răspuns:
- „Eu cred că aici trebuie să vedem partea aceasta de competiție. Eu nu le-aș denumi atacuri, eu nu cred că trebuie să vorbim despre atacuri și disensiuni în interiorul coaliției. Putem să vedem că se desfășoară campania în limite normale, fără să se depășească linia roșie”.
Campania pentru alegerile locale și europarlamentare din 9 iunie a început vinerea trecută. Dacă la alegerile europarlamentare PNL și PSD candidează pe listă comună, la alegerile locale aliații de la guvernare au candidați separați în marea majoritate a localităților.